एआईपीएस एसियाको कंग्रेस नेपालमा हुने
एसियाली खेलकुद पत्रकार महासंघ (एआईपीएस एसिया) को २५ औं कंग्रेस भदौको अन्तिम साता नेपालमा हुने भएको छ ।
काठमाडौँ — एसियाली खेलकुद पत्रकार महासंघ (एआईपीएस एसिया) को २५ औं कंग्रेस भदौको अन्तिम साता नेपालमा हुने भएको छ ।स्पेनको सान्ता सुसानामा भएको एआईपीएस एसियाको बैठकबाट नेपाल खेलकुद पत्रकार मञ्च (एनएसजेएफ) ले उक्त कंग्रेस आयोजनाको जिम्मा पाएको हो ।बैठकमा नेपाल, मलेसिया र किर्गिस्तानले दाबी पेस गरेकामा नेपालले उक्त दाबी जितेको थियो । नेपाल खेलकुद पत्रकार मञ्चले यसअघि सन् २०१६ मा एआईपीएस एसियाको केन्द्रीय कार्यसमिति बैठक आयोजना गरेको थियो ।नेपाललाई कंग्रेस आयोजनाको जिम्मा दिँदै एआईपीएस एसियाका अध्यक्ष दक्षिण कोरियाका ही डोङ जुङले भनेका छन्, ‘एसियाको एक सक्रिय संस्था एनएसजेएफले विगतमा प्रभावकारी कार्यक्रम गर्दै आएकाले ठूलो सम्मेलन सफलतापूर्वक आयोजना गर्न सक्षम हुनेमा विश्वस्त छु,’ मञ्चले बुधबार विज्ञप्तिमार्फत जनाएको छ ।एआईपीएस एसियाको कंग्रेसमा कतार, दक्षिण कोरिया, चीन, साउदी अरेबियाजस्ता सक्षम राष्ट्रले मात्र गरिरहेको इतिहासमा नेपालले यो अवसर पहिलो पटक पाएको हो ।एसियाली खेलकुद पत्रकारिताको दायरा सबै एसियाली मुलुक फैलाउन पनि नेपाललाई यति ठूलो जिम्मेवारी दिइएको अध्यक्ष ही डोङले बताएको मञ्चले विज्ञप्तिमा उल्लेख गरेको छ ।एआईपीएस एसियाको कंग्रेसमा ३० बढी एसियाली राष्ट्रका खेलकुद पत्रकार उपस्थित हुनेछन् । त्यसमा अरू पाहुना राष्ट्रका पत्रकार पनि सहभागी हुने बताइएको छ ।आयोजनाको जिम्मा पाएपछि नेपाल खेलकुद पत्रकार मञ्चका अध्यक्ष दुर्गानाथ सुवेदीले नेपाल खेलकुद पत्रकार मञ्चले यो अवसर पाउनुको पछाडि मञ्चका सम्पूर्ण सदस्यको मिहिनेत र परिश्रम रहेको जनाएका छन् ।विगतमा मञ्चले गर्दै आएका कार्यक्रम देखेर पहिलो पटक नेपाललाई जिम्मेवारी दिएकोमा अध्यक्ष सुवेदीले एआईपीएस एसियालाई धन्यवाद दिएका छन् ।उनले कंग्रेसलाई नेपाली खेलकुद क्षेत्र, नेपालको पर्यटन, नेपाली खेल पत्रकारबारे एसियालाई देखाउने मौकाको रूपमा सदुपयोग गर्ने बताए । यस्तै बठकले अर्को वर्षको कंग्रेसको जिम्मा हङकङ स्पोर्ट्स प्रेस एसोसिएसनलाई दिएको छ ।